**Venera-1** (*Венера-1*) bija 1961. gadā PSRS palaista zonde (automātiskā starpplanētu stacija), kas paredzēta Veneras pētījumiem. Tā kļuva par pirmo kosmisko aparātu, kas palidojis garām Venerai, lai gan uz to brīdi tas nedarbojās.

1961. gada 4. februārī bija pirmais mēģinājums palaist zondi (eksemplārs *1VA № 1*) uz Veneru ar mērķi trāpīt planētā, tur nogādājot īpašu vimpeli. Diemžēl pēc ieiešanas orbītā neiedarbojās augšējās pakāpes dzinējs, un zonde palika Zemes orbītā. Oficiāli palaišanas mērķis netika publiskots, paziņoja, ka palaists «Smagais pavadonis» (Tjažolyj sputnik).

Uzbūve
------

Kosmiskais aparāts sastāvēja no cilindriska korpusa ar sfērisku augšējo daļu. Tā augstums bija 2,035 m un diametrs 1,05 m. Elektroenerģiju nodrošināja divi saules bateriju paneļi, kuri uzlādēja sudraba cinka akumulatorus. 2 m diametra paraboliskā antena nodrošināja signāla raidīšanu uz Zemi 922,8 MHz frekvencē. 

No zinātniskās aparatūras *Venera-1* bija uzstādīti: magnetometrs, divi jonu slazdi, mikrometeorītu detektors, Geigera skaitītājs, scintilācijas detektors kosmiskās radiācijas mērīšanai.

Lidojuma gaita
--------------

Otrā eksemplāra *1VA № 2* palaišana notika 1961. gada 12. februārī 02:09:00 UTC ar nesējraķeti Molnija no Turatamas. Vispirms tā ar augšējo pakāpi tika ievadīta 229 × 282 km Zemes orbītā. Pirmā vijuma beigās tika iedarbināts ceturtās pakāpes dzinējs, kas šoreiz nostrādāja kā paredzēts, un zonde tika ievadīta trajektorijā uz Veneru. Zondei tika dots nosaukums *Venera-1*.

Sakaru seansā tika konstatēta saules orientācijas sistēmas nestabila darbība. Pēc kosmiskā aparāta programmas šādā gadījumā tas tika iegriezts ap asi, kas orientēta uz Sauli un izslēgts vairums ierīču, lai taupītu elektroenerģiju. Starp izslēgtajām ierīcēm bija arī uztvērējs, tā ka zuda iespējas no Zemes uzsākt sakaru seansu. Pēc programmas nākamais sakaru seanss bija paredzēts pēc piecām dienām. 17. februārī, kā paredzēts, zonde veica sakaru seansu. Arī šoreiz izrādījās, ka traucēta orientācijas sistēma. Nākamajā reizē 22. februārī un vēlāk vairs neizdevās nodibināt sakarus. 

Pēc ballistiskiem aprēķiniem 19.—20. maijā *Venera-1* palidoja aptuveni 100 000 km attālumā no Veneras. Ar britu Džodrela Benka radioteleskopu daži vāji signāli no zondes tika uztverti jūnijā. Pašlaik *Venera-1* atrodas heliocentriskā orbītā.

Rezultāti
---------

Saules orientācijas sistēmas kļūmes iemesls bija optiskā sensora nehermētiskums, kā rezultātā tas pārkarsa. Tika nolemts turpmāk kosmisko aparātu radiouztvērējus nekad neizslēgt, lai būtu iespējams jebkurā brīdī ar tiem sazināties.

Ārējās saites
-------------

* ВПЕРВЫЕ К ВЕНЕРЕ fragments no B. Čertoka «*Ракеты и люди. Фили — Подлипки — Тюратам*» (krieviski)
* Автоматическая межпланетная станция "Венера-1" РИА Новости, Инфографика. Станислав Сырецких, 2011 (krieviski)

  


|  |  |  |  |  |  |
| --- | --- | --- | --- | --- | --- |
| 

| * s
* d
* l
**←** 1960.  ·  1961. gada orbitālie starti  ·  1962. **→** |
| --- |
|  |
| Samos 2 | *Tjažolyj sputnik* | Venera-1 | Explorer 9 | Discoverer 20 | Discoverer 21 | Transit 3B ·  LOFTI-1 | ~~S-45~~ | Korabl'-sputnik 4 | Korabl'-sputnik 5 | Explorer 10 | ~~Discoverer 22~~ | Discoverer 23 | **Vostok-1** | ~~Mercury-Atlas 3~~ | Explorer 11 | ~~S-45A~~ | ~~Discoverer 24~~ | Discoverer 25 | Transit 4A ·  Solrad 3 ·  Injun 1 | ~~S-55~~ | Discoverer 26 | TIROS-3 | Midas 3 | ~~Discoverer 27~~ | ~~Discoverer 28~~ | **Vostok-2** | Explorer 12 | *Ranger 1* | Explorer 13 | Discoverer 29 | ~~Samos 3~~ | Discoverer 30 | Mercury-Atlas 4 | Discoverer 31 | Discoverer 32 | Midas 4 ·  Westford 1 | ~~Discoverer 33~~ | ~~DS-1 № 1~~ | ~~Mercury-Scout 1~~ | Discoverer 34 | Discoverer 35 | Transit 4B ·  TRAAC | *Ranger 2* | ~~Samos 4~~ | Mercury-Atlas 5 | ~~Zenit-2 №1~~ | Discoverer 36 ·  OSCAR 1 | ~~DS-1 №2~~ | FTV-2203 |
|  |
| Derīgās kravas atdalītas ar aizzīmēm ( · ), starti ar vertikālā svītrām ( | ). Pilotējamie lidojumi izcelti **treknā tekstā**. Startu avārijas atzīmētas ~~nosvītrotas~~; nepareizā orbītā ievadīts vai citas kļūmes, kuru dēļ kosmisko aparātu nevar lietderīgi izmantot, apzīmēts *kursīvā*. Derīgās kravas, kas palaistas no citiem kosmiskajiem aparātiem, iekļautas (iekavās). |

 |